PK พุ่งเฉียดซิลลิ่ง! ลุ้นผลงานไตรมาส 2 “เทิร์นอะราวด์” หลังตุนแบ็กล็อกแน่น 1.7 พันลบ.
PK พุ่งเฉียดซิลลิ่ง! ลุ้นผลงานไตรมาส 2 "เทิร์นอะราวด์" หลังตุนแบ็กล็อกแน่น 1.7 พันลบ. โดย ณ เวลา 15.58 น. ราคาอยู่ที่ 1.70 บาท บวก 0.20 บาท หรือ 13.33% สูงสุดที่ 1.72 บาท ต่ำสุดที่ 1.50 บาท ด้วยมูลค่าซื้อขาย 5.23 ล้านบาท
3 ส.ค. 2563

ผู้สื่อข่าวรายงานว่า ราคาหุ้น บริษัท พัฒน์กล จำกัด (มหาชน) หรือ PK ล่าสุด ณ เวลา 15.58 น. อยู่ที่ 1.70 บาท บวก 0.20 บาท หรือ 13.33% สูงสุดที่ 1.72 บาท ต่ำสุดที่ 1.50 บาท ด้วยมูลค่าซื้อขาย 5.23 ล้านบาท

ด้าน นายแสงชัย โชติช่วงชัชวาล ประธานคณะเจ้าหน้าที่บริหาร PK เปิดเผยว่า แนวโน้มผลงานไตรมาส 2/63 มีลุ้นพลิกบวก เมื่อเทียบกับไตรมาส 1/63 ที่ขาดทุนสุทธิ 20.85 ล้านบาท และไตรมาส 2/62 ขาดทุนสุทธิถึง 50.72 ล้านบาท โดยเป็นผลมาจากบริษัทได้ใช้กลยุทธ์บริหารจัดการภายในได้อย่างมีประสุทธิภาพ ทำให้ค่าใช้จ่ายลดลงอย่างมีนัยสำคัญ อีกทั้งบริษัทจะทยอยรับรู้รายได้จากงานในมือ (Backlog) ที่มีอยู่ประมาณ 1,700 ล้านบาทอีกด้วย
ส่วนแนวโน้มผลงานช่วงครึ่งปีหลังจะกลับมาเติบโตโดดเด่น เพราะนอกจากบริษัทจะทยอยส่งมอบ Backlog ในมือแล้ว บริษัทยังอยู่ระหว่างเจรจารับงานใหม่ในประเทศอีกกว่า 1,000 ล้านบาท ได้แก่ เครื่องจักรทำน้ำแข็ง , เครื่องจักรเกี่ยวกับอาหารและ เครื่องจักรทำความเย็น ซึ่งปริมาณออเดอร์ในประเทศที่เพิ่มขึ้นนั้น น่าจะเป็นผลมาจากการที่ภาครัฐกระตุ้นเศรษฐกิจในประเทศทำให้เริ่มเห็นการลงทุนในระบบมากขึ้น ส่วนตลาดในต่างประเทศนั้น จะเริ่มเห็นสัญญาณการฟื้นตัวดีขึ้นในช่วงไตรมาส 4/63 เป็นต้นไป